Diari Oficial de la Generalitat Valenciana


Sumari del DOGV 7966, del 26-01-2017 (2017/279)

RESOLUCIÓ de 29 de desembre de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 43/16-AIA Antella.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7966

Data del DOGV
:   26-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/279


Data del document
:   29-12-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 29 de desembre de 2016, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 43/16-AIA Antella. [2017/279]  
De conformitat amb l'article 47.3 de la Llei 21/2013, de 9 de desembre, d'avaluació ambiental, pel qual s'estableix la publicació en el Boletín Oficial del Estado o en el diari oficial corresponent l'informe d'impacte ambiental, resolc:  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 43/16-AIA Antella.  
  
«Informe d'impacte ambiental  
Expedient: 43-2016-AIA.  
Títol: «Xarxes de distribució per a la modernització de la Séquia Real del Xúquer. Sector 1C. Antella».  
Promotor: Séquia Real del Xúquer  
Òrgan substantiu: Servei de Regadius de la Direcció General d'Agricultura, Ramaderia i Pesca de la Conselleria d'Agricultura, Medi Ambient, Canvi Climàtic i Desenvolupament Rural.  
Localització: polígons 6, 7, 8, 9, 17 (part), 18, 19, 508 i 509 d'Antella (València).  
  
Antecedents  
El 27 d'abril de 2016 es rep en el Servei d'Avaluació d'Impacte Ambiental documentació tècnica i ambiental del projecte de modernització de regadius al terme municipal d'Antella a l'efecte d'iniciar la tramitació ambiental del projecte ja que és un supòsit previst en l'annex II, grup 1, primer (projectes de consolidació i millora de regadius en una superfície superior a 100 ha), projectes no inclosos en l'annex I, de la Llei 21/2013, d'avaluació ambiental.  
  
Descripció del projecte  
Es pretén la modernització de 190,64 ha per mitjà de la substitució de l'actual xarxa de reg per inundació, la infraestructura de la qual està formada per canals i séquies, per una xarxa de reg pressuritzada que permetrà la implantació d'un reg localitzat d'alta freqüència.  
Les obres consistiran en:  
- Execució de conducció soterrada de subministrament de 125 metres amb canonada de PVC DN 400 PN 6 que s'inicia en una brida en la connexió que hi ha al costat de la Séquia Real del Xúquer.  
- Execució de capçal de reg comunitari que se situarà en un edifici de 12 x 20 metres compost per estructura metàl·lica, tancaments per mitjà de bloc de formigó i coberta amb teula ceràmica.  
- Xarxa de distribució de diàmetres compresos entre 110 a 400 amb una estesa total d'11.691 metres.  
- Instal·lació de línia elèctrica aèria de mitjana tensió de 500 metres de longitud amb un centre de transformació d'intempèrie de 100 kVA i la instal·lació en baixa tensió del capçal de reg.  
Les conduccions s'instal·laran aprofitant els camins rurals que hi ha.  
Les instal·lacions es dotaran dels elements necessaris per a aconseguir l'operativitat del sistema com ara ventoses, vàlvules, elements de desaigüe i 51 hidrants.  
  
Afeccions legals i ambientals:  
La zona nord-est del perímetre del sector 1C es troba en l'àmbit territorial del Pla d'ordenació dels recursos naturals de la Conca Hidrogràfica de l'Albufera, aprovat pel Decret 96/1995, del Govern Valencià, i que afecta vora 38-40 ha.  
L'actuació se situa pròxima a l'espai Xarxa Natura 2000, LIC Riu Xúquer.  
Les actuacions es realitzaran en sòl no urbanitzable comú.  
Segons el Pla d'acció territorial de caràcter sectorial per a la prevenció del risc d'inundació a la Comunitat Valenciana (PATRICOVA), les actuacions es realitzaran en zona de nivell de perillositat per inundació de tipus 2.  
L'actuació es realitzarà a menys de 500 metres de zona forestal.  
  
Tramitació administrativa  
- El 3 de juny de 2016 es va iniciar la fase de consulta a les administracions públiques afectades.  
- El 7 d'octubre de 2016, la Subdirecció General de Medi Natural remet els informes següents:  
Informe de 17 de juny de 2016, del Servei de Vida Silvestre, del qual s'extrau el següent: «S'ha consultat l'EIA del projecte i es constata que la zona d'actuació està fora de l'espai XN 2000 Riu Xúquer. D'altra banda, no hi ha constància de presència d'espècies catalogades en la zona d'actuació, ja que es tracta de zones agrícoles molt transformades.  
  
Cal destacar que recentment s'han constatat els primers danys per presència de la cloïssa asiàtica (Corbicula fluminea) en infraestructures de regadiu localitzades en una comunitat de regants de Villanueva de Castellón, a escassa distància de la zona afectada per les obres de transformació. Així mateix, la presència de la clòtxina zebrada (Dreissena polymorpha), en aigües del riu Xúquer, en el tram afectat per les obres, fan suposar un impacte significatiu sobre totes les estructures previstes en l'obra de modernització, de manera que serà necessària una important inversió en el manteniment de les instal·lacions de reg localitzades creades.  
Hauran d'observar-se, per tant, les mesures de desinfecció necessàries per a evitar la dispersió d'adults o estadis larvaris d'aquestes espècies invasores a través de qualsevol element que durant l'execució de les obres romanga submergit o entre en contacte amb aigües provinents del Xúquer, atenent els protocols elaborats per la mateixa Confederació Hidrogràfica del Xúquer».  
Informe de 22 de setembre de 2016, del Servei de Gestió d'Espais Naturals Protegits:  
«Aquest projecte forma part del gran projecte de modernització de la Séquia Real que afecta 15.880 hectàrees i 16 municipis i s'ha dividit en 45 sectors»[?].  
«Com s'ha informat en el cas d'altres sectors, l'execució de les infraestructures de reg en aquest sector en concret no causarà altres impactes que els derivats de l'execució de les obres (moviment de terra, afecció a les antigues séquies, instal·lació de xarxes elèctriques[?]) la llunyania de les quals al parc natural fa que l'afecció sobre aquest siga pràcticament nul·la. Una altra cosa és l'impacte sobre la reducció de l'aportació d'aigües al llac causat per l'execució global del projecte de modernització que és molt elevat i no s'ha compensat adequadament en no haver-se realitzat una avaluació global de l'impacte del conjunt de les obres.  
No obstant això, aquesta qüestió no es pot resoldre quan s'executa un projecte de xarxes de distribució sinó que ha d'abordar-se quan s'executen els sectors pendents de modernitzar l'impacte dels quals hauria d'avaluar-se de manera global.  
Respecte al projecte actual, es recomana mantindre les antigues séquies existents, ja que la nova xarxa no utilitzarà aquesta infraestructura, i també que s'adopten mesures per a evitar que la xarxa elèctrica aèria que calga instal·lar cause problemes d'electrocució o col·lisió a la fauna silvestre».  
  
Consideracions ambientals  
Es fa un resum del contingut del document ambiental presentat:  
  
El projecte se situa en una àrea de caràcter agrari amb plantacions de cítrics esguitades per camins i edificacions pròpies de l'àmbit amb una baixa conca visual a causa de l'abundància d'arbratge que oculta les vistes des dels punts més importants. L'element que quedarà visible, l'edifici del capçal de reg, quedarà emmascarat per la massa arbòria i per les característiques de la construcció.  
Als voltants del projecte hi ha dos elements integrants del patrimoni cultural valencià: l'Alqueria d'Antella i l'Assut d'Antella, ambdós d'adscripció medieval cristiana, que no seran afectats per les obres. No obstant això, s'ha sol·licitat un permís de prospecció arqueològica a l'òrgan competent en patrimoni cultural.  
No hi haurà afecció a cap camí ramader o forests públiques. Part del projecte se situarà en l'àmbit de protecció del PORN de l'Albufera.  
El document ambiental presentat indica que el projecte ocasionarà impactes moderats sobre la geologia i la geomorfologia a causa de la realització de les excavacions necessàries per a la instal·lació de les conduccions.  
Durant la fase d'explotació i sobre el medi hídric, l'efecte més important és la reducció dels retorns de reg sobre l'Albufera i el riu Xúquer. L'impacte es considera insignificant, atenent els estudis realitzats per la Confederació Hidrogràfica del Xúquer.  
Així mateix, es produirà una reducció del volum d'aigua subterrània a causa de la disminució del volum de reg aplicat en relació amb el reg a manta. A causa de l'escassa superfície regable del sector, l'impacte es considera compatible.  
Els recursos hídrics poden ser afectats per contaminació a causa dels possibles abocaments produïts per la maquinària d'obres.  
En la fase d'obres, es produiran impactes sobre l'atmosfera a causa de l'augment de les partícules sòlides en suspensió, impacte que es considera compatible.  
La possibilitat d'aplicar mesures correctores fa que l'impacte global del projecte proposat siga acceptable des del punt de vista ambiental. Aquestes mesures són:  
- Aplicació de regs en fase d'obres.  
- Gestió de residus d'acord amb la normativa vigent.  
- La terra vegetal s'utilitzarà per a la restauració de la zona d'obres.  
- Es realitzarà un seguiment arqueològic durant la fase d'obres.  
- Quant a la reducció dels retorns de reg sobre l'Albufera, el document ambiental exposa que la Confederació Hidrogràfica del Xúquer ha realitzat els estudis pertinents on es va concloure que la modernització no té efectes significatius sobre el llac. No obstant això, hi ha punts de vigilància per a controlar les variacions del nivell de les aigües i les aportacions sobre els ullals més importants, i, si s'estableix una relació causa-efecte entre l'augment de la modernització del regadiu i la disminució dels nivells d'aigua en la l'Albufera, subministrar el dèficit estimat per mitjà d'aportacions d'aigües superficials.  
  
Anàlisi del projecte segons els criteris de l'annex III de la Llei 21/2013, d'avaluació ambiental.  
Realitzada una anàlisi tècnica de la documentació aportada i tenint en compte els informes sectorials emesos cal concloure que en la fase d'obres i amb l'adopció de les mesures preventives i correctores proposades no és previsible que el projecte tinga efectes ambientals significatius.  
En la fase de funcionament del projecte poden ocasionar-se efectes ambientals negatius com a conseqüència de la disminució dels retorns de reg en l'àmbit de la conca de l'Albufera.  
En el projecte proposat, només una xicoteta part té afecció territorial a l'àmbit de protecció dels recursos hídrics de l'Albufera (38-40 ha) i és previsible que siga escassa la seua influència en la disminució d'aportacions al llac, per tant es pot concloure que el projecte no causarà efectes ambientals significatius sempre que la vigilància ambiental que realitza la Confederació Hidrogràfica del Xúquer així ho corrobore i en el cas que s'observen disminucions d'aportacions es duguen a terme les mesures previstes a aquest efecte.  
Quant a la valoració de l'impacte global de la modernització dels regadius de la totalitat de sectors de la Séquia Real del Xúquer, ha d'indicar-se que aquesta qüestió correspon a altres àmbits de planificació, si bé en l'avaluació d'impacte ambiental de projectes aquest aspecte ha d'abordar-se de la manera més àmplia possible unificant en un sol projecte la totalitat de sectors que opten per implantar aquesta modernització.  
Una vegada realitzat aquest incís, i tenint en compte allò que s'ha indicat, cal concloure que, quant als criteris de l'annex III, el projecte no afectarà significativament espais d'especial interés ambiental; no suposarà un augment de consum de recursos ni augment de la generació de residus, i no afectarà àrees d'especial interés des del punt de vista del patrimoni cultural.  
D'altra banda, hi ha aspectes que s'han de tindre en compte en el projecte, com ara la perillositat d'inundació o la proximitat de les obres a terreny forestal. Respecte al primer punt, el projecte a realitzar no és incompatible amb el PATRICOVA, si bé haurà de revisar-se l'article 21 de la normativa (adequació d'infraestructures en sòl no urbanitzable del Decret 201/2015, d'aprovació del pla) i aplicar-lo al projecte, si cal. Quant al segon punt, en aquesta resolució es recordarà el compliment de la normativa en matèria de prevenció d'incendis.  
Finalment, es recordarà la necessitat d'assumir en la fase de funcionament del projecte la realització de bones pràctiques de caràcter ambiental.  
  
Consideracions jurídiques  
1. El projecte examinat constitueix, segons el que disposa en l'annex II, grup c, 1r, de la Llei 21/2013, de 9 de desembre, d'avaluació ambiental, un dels supòsits fàctics en què és preceptiva l'avaluació d'impacte ambienta simplificada, abans de la resolució administrativa que s'adopte per a l'aprovació definitiva d'aquell, segons es desprén de l'article 7.2 de l'esmentada llei.  
2. En l'expedient s'han observat els tràmits previstos en la secció 2a de la Llei 21/2013, de 9 de desembre, d'avaluació ambiental, i en les altres disposicions que se li apliquen.  
3. L'article 13 Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
  
Resolució  
  
Primer  
El projecte no tindrà efectes significatius sobre el medi ambient en els termes d'aquest informe.  
El projecte haurà de realitzar-se d'acord amb el que exposa l'apartat segon d'aquesta resolució.  
  
Segon  
1. S'ha d'obtindre l'informe regulat en l'article 11 de la Llei 4/1998, del patrimoni cultural valencià.  
2. Els documents tècnics del projecte hauran d'incloure el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, aprovat pel Decret 7/2004, de 23 de gener, del Consell de la Generalitat.  
3. Si cal, s'han d'adaptar les infraestructures del projecte al que disposa a l'article 21 de la normativa del PATRICOVA.  
4. En l'àmbit de la modernització, s'han de realitzar bones pràctiques agràries de caràcter general, com ara la trituració de restes vegetals procedents de poda i la seua incorporació al terreny i el manteniment del sòl amb un adequat índex de matèria orgànica o planificar el reg amb adequades dosis de llavada per a evitar problemes de salinització.  
5. S'han d'adoptar mesures per a evitar infeccions de la clòtxina zebrada i la cloïssa asiàtica per mitjà dels equips que en el transcurs de les obres s'hi utilitzen i estiguen en contacte amb l'aigua. Per a això, s'ha d'incloure en la part del projecte que corresponga un protocol general de desinfecció que pot consultar-se en l'adreça següent: http://www.chj.es/es-es/medioambiente/mejilloncebra/Documents/Mejora%20del%20conocimiento/Protocolo%20de%20desinfecci%C3%B3n.pdf  
  
6. S'han de conservar i de mantindre en bon estat les séquies que queden en desús.  
7. El projecte d'instal·lació de la xarxa elèctrica projectada ha d'incloure els elements necessaris per a evitar electrocució i la col·lisió d'aus.  
8. Es recorda la necessitat d'abordar de manera global la modernització dels sectors de la Séquia Real del Xúquer que falten per modernitzar, a fi d'abordar d'una manera adequada els impactes ambientals del projecte; establir mesures preventives i correctores, i un adequat programa de vigilància ambiental.  
  
Tercer  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, aquest informe d'impacte ambiental s'ha de publicar en el Diari Oficial de la Generalitat Valenciana i perdrà la seua vigència i cessarà en la producció dels efectes que li són propis si una vegada publicat no s'haguera autoritzat el projecte en el termini màxim de quatre anys des de la publicació.  
  
Quart  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs sense perjudici dels que, si escau, corresponguen en via administrativa o judicial davant de l'acte pel qual s'autoritza el projecte.  
  
València, 15 de novembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 29 de desembre de 2016.- El director general de Medi Natural i d'Avaluació Ambiental: Antoni Marzo i Pastor.